**IKT Grenland** er en medlemsbasert interesseorganisasjon for IKT-næringen i Grenland (Bamble, Drangedal, Kragerø, Porsgrunn, Siljan og Skien).

Arbeidet organiseres rundt en geografisk lokalisert næringsklynge, som siden 2007 har ARENA-status under Innovasjon Norge.

Selve næringsklyngen er satt opp med utgangspunkt i de gamle fabrikklokalene på Klosterøya i Skien, hvor det holder til 300 ansatte i 70 bedrifter som flyttet inn da Union ble nedlagt i 2006.

Også Porsgrunn kommune deltar aktivt som offentlig partner i klyngen. Organisasjonen har ca. 100 medlemsbedrifter og mellom 1000 og 1500 medlemmer (okt. 2010), og organiserer virksomheter innen privat sektor, offentlig sektor og akademia.

En av IKT Grenlands hovedoppgaver er å legge til rette for klyngeutvikling innen IKT i Telemark. De er derfor også involvert i industriparken på Herøya i Porsgrunn. Denne hadde 100 leietagere i 2008 med over 3000 ansatte, deriblant også IKT-selskaper.

Organisasjon
------------

Organisasjonen startet som et forum og prosjekt under «Vekst i Grenland AS» i 2001. I 2007 ble foreningen registrert i Enhetsregisteret som selvstendig juridisk enhet. De har ingen ansatte, men benytter seg av innleid personell. Administrasjonen holder til på Klosterøya i Skien. Daglig leder er Torkild Follaug, og styreleder er Vidar Top.

Næringsklynge
-------------

Næringsklyngen er blant Norges største IKT-klynger. Den er en av 60 næringsklynger i Europa som ble rangert av *Institute for Innovation and Technology* og *(Agency of) Kompetenznetze* i Tyskland i 2009. Disse mente næringsklyngen var den beste klyngen de noensinne hadde målt, og også den beste av de 12 rangerte IKT-klyngene. Forsker Hans Christoffer Aargaard Terjesen ved Arbeidsforskningsinstituttet har også analysert organisasjonen og næringsklyngen og kommet til at de karismatiske lederne er et suksesskriterium.

### Bedrifter

Blant bedriftene som har vokst fram i Grenland finner vi relativt store og ekspansive IT-selskaper som 24SevenOffice, Baze Technology, Cardiac, Imatis, Netsense, Racom og eZ Systems, sistnevnte en av verdens største programvareutviklere innen åpen programvare. Klyngen huser lokale avdelinger av større selskaper som Canon, Bouvet, EDB, ELAN IT, FAST Search & Transfer, Konica Minolta, NetCom, Network Norway, SuperOffice og TDC Norge. I Grenland har i tillegg Telenor flere hundre ansatte innenfor kundeservice og privatmarked.

### Konferansevirksomhet

IKT Grenland er årlig medarrangør av Velferdsteknologikonferansen, Norges største konferanse for bruk av teknologi i sykehus, helse- og omsorgsvirksomhet.
IKT Grenland deltar også på Verdensutstillingen Expo 2010 i Shanghai i samarbeid med norske og kinesiske universiteter og høyskoler.

Referanser
----------

1. ↑  Dagens Næringsliv: Tysk ros til Grenland[*død lenke*] 2010-03-08
2. ↑  IKT Grenland Arkivert 19. desember 2010 hos Wayback Machine. – Innovasjon Norge. Besøkt 16. oktober 2010.
3. ↑  Ett år etter at Union fikk nådestøtet: Optimismen råder i Grenland – *Teknisk Ukeblad 15. september 2006. Besøkt 18. oktober 2010.*
4. ↑  IKT Grenland på Europa-toppen Arkivert 13. mars 2010 hos Wayback Machine. – *Computerworld*, 10. mars 2010.
5. 1 2  *Telemarksavisa: IKT Grenland til topps i Europa*    (25.09.2010) Side: 11-12
6. ↑  Dagens Næringsliv: Eventyret på Herøya (08.03.2010) Side: 12
7. ↑  Terjesen, Hans Christoffer Aargaard; Magma: Med en misjon i lasten: Når sårbarheten blir suksessens kriterium (Juni 2010)
8. ↑  Medlemmene – IKT Grenland. Besøkt 16. oktober 2010.
9. ↑  Medlemmene – IKT Grenland, se beskrivelse av eZ Systems i alfabetisk oversikt.
10. ↑  Velferdskonferansen 2010[*død lenke*] – MedITnor. Besøkt 18. oktober 2010.
11. ↑  HiG på Expo 2010 – Høyskolen i Gjøvik, besøkt 18. oktober 2010.

Eksterne lenker
---------------

* Offisielt nettsted Rediger på Wikidata